Hpakan lam hpe gram na matu Mungdaw asuya hta ahkaw ahkang nlu ai nga nna, mungdaw hkringmang daju Dr. Hkyet Awng tsun ai re.
‘Mu Gawng- Hpakan lam gaw mi shawng e mungdaw asuya hparan lu ai jahpan hta lawm ai. Raitim ya hpang de munghpawm asuya kaw nna hparan kau ai majaw, ya du hkra Hpakan lam galaw na matu hpang hkrat taw nga ai” nga nna July 17 ya shani mungdaw asuya a 4 ning hpring shiga dap salang hpawng hta hkringman daju Dr. Hkyet Awng tsun ai re.
Hpakan lam gaw Mu Gawng kaw nna deng (59) galu ai rai nna, lanam ta rai yang, lam nmaw hka lim ai majaw lai wa lai sa yak hkak ai lam nga ai re.
Ginra masha ni hku nna mung hpakan lam hpe gram ya na matu lai wa sai 2017 kaw nna mungdan gumsan magam hpang de laika bang hpyi shawn sai raitim, masa lam wa yu maram ai hta lai nna dai ni du hkra hpa lak lai a lam nnga ai nga nna Hpakan Amyusha Zinlum Hpung, amu madu Dashi Naw Lawn tsun ai re.
Lung Seng kaw nna shang gumhpraw law malawng lu ai Myen mung hta, kaja lung seng htu shaw sha hkrum ai Hpakan ginra gaw hkamja lam, hpaji lam, buga mare rawt jat lam hte kaga hkum sumhpa hta hpang hkat nga ai re.
kac_Latn kac_Latn kac_Latn kac_Latn kac_Latn